কংগ্রেসের গোষ্ঠীকোন্দল, ভেস্তে গেল সাংগঠনিক সভা

আলিপুরদুয়ার: আলিপুরদুয়ারে (Alipurduar) কংগ্রেসের (Congress) গোষ্ঠীকোন্দল প্রকাশ্যে। প্রাক্তন সভাপতি বনাম নতুন সভাপতির সমর্থকদের মধ্যে দলীয় কার্যালয়ে ধস্তাধস্তি, ধাক্কাধাক্কির অভিযোগ। ফলে পন্ড হয়ে যায় সাংগঠনিক সভা।

আলিপুরদুয়ার চৌপথীতে জেলা হাসপাতালকেন্দ্রিক ৯ দফা দাবি নিয়ে চলছে আমরন অনশন। সেই অনশনের সোমবার তৃতীয় দিন। কংগ্রেসের দলীয় দফতরে অন্য গোষ্ঠীর সাংগঠনিক সভা। একদিকে প্রাক্তন সভাপতি শান্তনু দেবনাথ অনুগামীদের নিয়ে আমরন অনশন করছেন। অন্যদিকে, নব-নিযুক্ত জেলা সভাপতি মৃন্ময় সরকার অনুগামীদের নিয়ে সাংগঠনিক মিটিং করছেন। এ নিয়ে প্রশ্ন তুলে প্রচুর কংগ্রেস কর্মী দলীয় দফতরে এলে দুই গোষ্ঠীর মধ্যে তীব্র বাদানুবাদ শুরু হয়। শুরু হয় ধাক্কাধাক্কি। পরিস্থিতি গন্ডোগোলের আকার নেয়।বন্ধ হয়ে যায় সাংগঠনিক সভা।

আরও পড়ুন: ফের জীবনকৃষ্ণের বাড়িতে ইডি

আলিপুরদুয়ার চৌপথীতে অনশন স্থলে প্রাক্তন সভাপতি শান্তনু দেবনাথ বলেন, “দলীয় দফতরে কি হচ্ছে আমি জানিনা। আমরা এখানে অনশন করছি।আর দলীয় দফতরে পিকনিক চলছে”। নবনিযুক্ত সভাপতি মৃন্ময় সরকারের অনুগামী কংগ্রেস নেতা বাবলু রায় বলেন, “এটাকে পিকনিক বলুক মিটিং বলুক তাতে আমাদের যায় আসেনা। অনশনের বিষয়টি করছেন কাউন্সিলর শান্তনু দেবনাথ। এতে দলের অনুমতি নেয়নি। আমরা এর বিরোধিতা করছিনা। যারা কংগ্রেস কে ছুরি মারতে চায় তারাই এসে এখানে হুজ্জতি করছে”।