আলিপুরদুয়ারে ফের হাতির হামলায় প্রাণ গেল এক যুবকের

আলিপুরদুয়ার : ফের বুনো হাতির হামলায় মৃত্যু হল এক যুবকের। ঘটনাটি ঘটেছে আলিপুরদুয়ার জেলার (Alipurduar) ফালাকাটা ব্লকের দলগাঁও চা বাগানের সান্থাল লাইন এলাকায়। মৃতের নাম রাহুল টুডু (২১)।

স্থানীয় সূত্রে জানা গিয়েছে, সোমবার গভীর রাতে হাতির একটি দল চা বাগান এলাকায় ঢুকে আশ্রয় নেয়। সেই সময় রাহুল বাইরে বেরিয়ে পড়েন বলে অনুমান। এরপরই ঘটে মর্মান্তিক দুর্ঘটনা। মঙ্গলবার সকালে একটি বাঁশঝাড়ের পাশে রাহুলের নিথর দেহ পড়ে থাকতে দেখে স্থানীয়রা পুলিশে খবর দেন। খবর পেয়ে জটেশ্বর ফাঁড়ির পুলিশ ও মাদারিহাট রেঞ্জের বনকর্মীরা ঘটনাস্থলে পৌঁছে দেহ উদ্ধার করে। বন দফতরের পক্ষ থেকে জানানো হয়েছে, সরকারি নিয়ম মেনে প্রয়োজনীয় পদক্ষেপ নেওয়া হবে।

আরও পড়ুন: বীরভূমে নজিরবিহীন ঘটনা, বন্ধুর হাতে বউকে তুলে দিলেন স্বামী!

রাহুলের অকাল মৃত্যুতে এলাকায় নেমে এসেছে গভীর শোকের ছায়া। স্থানীয়দের দাবি, প্রায় প্রতিদিনই হাতির উপদ্রব বেড়েই চলেছে। রাত নামলেই দল বেঁধে গ্রামে ঢুকে পড়ছে হাতির দল, ক্ষতি হচ্ছে ফসল ও প্রাণের। বন দপ্তরকে দ্রুত স্থায়ী সমাধানের উদ্যোগ নেওয়ার আবেদন জানিয়েছেন গ্রামবাসীরা।